สังคมข่าวหุ้น
*เล่นเก็งกำไรกลุ่มแบงก์ Q2 แบงก์ใหญ่ BBL, KBANK, SCB ราคาน่าสนใจ แบงก์กรุงเทพ ของเสี่ยโทนี่ ราคาต่ำกว่าบุ๊ก ผลประกอบการก็ไม่ขี้เหร่ คาดว่าจะเติบโตในทุกไตรมาส ส่วนกสิกรไทย ของเสี่ยปั้น แม้จะได้รับผลกระทบจากการยกเว้นค่าธรรมเนียม แต่คาดว่าจะไม่มากอย่างที่คิดกัน รวมทั้งไทยพาณิชย์ ที่เริ่มนิ่งหลังมีกระแสการปรับเปลี่ยนตัวผู้บริหารระดับสูง ทำให้นักลงทุนเริ่มเข้ามาเก็บสะสมก่อนประกาศงบไตรมาสที่ 2 กลางเดือน ก.ค.นี้
27 มิ.ย. 2561

เกียรติก้อง ว่องไวยากร
*เก็งงบแบงก์ไตรมาส 2
*เล่นเก็งกำไรกลุ่มแบงก์ Q2 แบงก์ใหญ่ BBL, KBANK, SCB ราคาน่าสนใจ แบงก์กรุงเทพ ของเสี่ยโทนี่ ราคาต่ำกว่าบุ๊ก ผลประกอบการก็ไม่ขี้เหร่ คาดว่าจะเติบโตในทุกไตรมาส ส่วนกสิกรไทย ของเสี่ยปั้น แม้จะได้รับผลกระทบจากการยกเว้นค่าธรรมเนียม แต่คาดว่าจะไม่มากอย่างที่คิดกัน รวมทั้งไทยพาณิชย์ ที่เริ่มนิ่งหลังมีกระแสการปรับเปลี่ยนตัวผู้บริหารระดับสูง ทำให้นักลงทุนเริ่มเข้ามาเก็บสะสมก่อนประกาศงบไตรมาสที่ 2 กลางเดือน ก.ค.นี้ 
*เลือกตั้งเริ่มชัดเจนขึ้น หลังวิษณุ เครืองาม รองนายกรัฐมนตรีฝ่ายกฎหมาย ใบ้หวยออกมา เลือกตั้งเร็วสุดวันที่ 24 ก.พ. 2562 หรือช้าสุดวันที่ 5 พ.ค. 2562 ถือเป็นสัญญาณที่ดีสำหรับตลาดหุ้นไทย โดยเฉพาะข่าวดีที่เข้าหูต่างชาติ ซึ่งอาจทำให้แรงขายค่อย ๆ เบาลง แม้ว่าตลาดหุ้นทั่วโลกจะแพนิกกับสงครามการค้า แต่หุ้นไทยก็ยังยืนอยู่เหนือ 1,600 จุดได้ รอทุกอย่างคลี่คลายก็พร้อมทะยานขึ้นรอบใหม่ น้องแมงเม่าอาจคิดถูกที่ไปรับตอนหุ้นร่วง ก็สะสมกำไรในช่วงไตรมาสที่ 3
*ACAP ของหญิงแกร่ง สุกัญญา สุขเจริญไกรศรี ประธานเจ้าหน้าที่บริหาร บริษัท เอเชีย แคปปิตอล กรุ๊ป ไม่อยู่นิ่ง แม้ว่าไตรมาสแรกจะชะงักไปบ้าง แต่คาดว่าไตรมาสต่อ ๆ ไปจะดีขึ้นตามลำดับ กิจการก็ขยายไปเรื่อย ๆ ใครที่อยากได้ดอกเบี้ยงาม ๆ 6.5% ก็ไปอุดหนุนหุ้นกู้ที่จะขายในวันที่ 2-5 ก.ค.นี้ได้ ผ่านทาง บล.โกลเบล็ก, บล.เออีซี และ บล.คันทรี่กรุ๊ป ปล.จ่ายดอกเบี้ยทุก 3 เดือนนะ
*กลุ่มรถไฟฟ้าเริ่มคึกคัก BTS และ BEM โดยเฉพาะ BEM ของเฮียปลิว ตรีวิศวเวทย์ ประธานกรรมการบริหาร บริษัท ทางด่วนและรถไฟฟ้ากรุงเทพ ที่ปริมาณผู้โดยสารรถไฟฟ้าพุ่งกว่า 8% รื้อเบาะไปก็แล้วยังแน่นยังเต็ม จนต้องสั่งซื้อตู้รถมาเพิ่มอีก รองรับสายสีน้ำเงิน และยังสนใจที่จะลุยรถไฟฟ้าเชื่อมต่อ 3 สนามบิน งานนี้รวยเละ 
*กลุ่มพลังงานยังซึม ๆ หลังจากกลุ่มโอเปกเพิ่มกำลังการผลิตน้ำมัน 1 ล้านบาร์เรลต่อวัน แต่ PTT ของเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ ยังเป็นตัวหนึ่งที่น่าสนใจ แม้ว่าหลังแตกพาร์ราคาจะไม่ค่อยวิ่ง แต่ในระยะยาวแล้ว เกจิคาดว่าจะไปต่อ ราคาตอนนี้ต่ำกว่า 50 บาท ถือว่าปลอดภัย นักวิเคราะห์ต่างชาติมองว่าราคาน้ำมันมีโอกาสปรับขึ้นไปแตะ 80 ดอลลาร์ต่อบาร์เรลอีกครั้งในปลายปีนี้ 
*กลุ่มสื่อสาร ยังขึ้นแบบกล้า ๆ กลัว ๆ หลังจากที่กลุ่มดีแทคของเฮียบุญชัย เบญจรงคกุล ประธานกรรมการ บริษัท โทเทิ่ล แอ็คเซ็ส คอมมูนิเคชั่น ประกาศจะเข้าร่วมประมูล วันที่ 18-19 ก.ค.เปิดประมูลคลื่น 900 และ 1800 MHz นี้ ก็สร้างสีสันให้กับกลุ่มสื่อสารขึ้นมาทันที ทำให้อีก 2 ค่ายนั่งไม่ติด ทั้งเอไอเอส และทรูของเฮียศุภชัย ที่คาดว่าจะโดดเข้าร่วมประมูลในครั้งนี้ด้วย หลังจาก กสทช.แบ่งเค้กให้เล็กลง ราคาเริ่มประมูลจึงต่ำลงมา งานนี้ใครเป็นใครเดี๋ยวรู้กัน
*วินโดว์เดรสซิ่งอาจไม่แรง เนื่องจากกองทุนได้สะสมหุ้นไทยไปค่อนข้างมากแล้ว ปลายสัปดาห์นี้คงต้องมาลุ้นกันอีกที นักวิเคราะห์ให้เน้นหุ้นกลุ่มพลังงานและปิโตรเคมี รวมทั้งหุ้นกลุ่มแบงก์พาณิชย์ขนาดใหญ่ ที่จะทยอยประกาศงบก่อน  PTT, PTTEP, PTTGC, TOP, IVL และ AOT กลุ่มค้าปลีก CPALL, BJC, HMPRO, MINT น่าสะสม
*AIRA Group นำทีมผู้บริหารจาก บมจ.ไอร่า แคปปิตอล (AIRA) และ บมจ.ไอร่า แฟคตอริ่ง (AF) ร่วมออกบูธในงาน mai FORUM 2018 มหกรรมรวมพลังคน mai ครั้งที่ 5 มาพบกับ AIRA ได้ที่บูธ 6 และ AF บูธ 5 งานนี้ทีมผู้บริหารจัดเต็มด้านข้อมูลและพร้อมตอบข้อซักถามเกี่ยวกับการลงทุน และการปล่อยสินเชื่อแฟคตอริ่งกับทุกท่านอย่างเต็มที่ แล้วมาพบกันในวันเสาร์ที่ 1 ก.ค. 2561 ณ คอนเวนชั่นฮอลล์ ชั้น 22 โรงแรมเซ็นทารา แกรนด์ แอทเซ็นทรัลเวิลด์